CELEX: 32018R0981
Language: sl
Date: 2018-07-11 00:00:00
Title: Izvedbena uredba Komisije (EU) 2018/981 z dne 11. julija 2018 o spremembi seznama brazilskih obratov, iz katerih je dovoljen uvoz ribiških proizvodov, namenjenih za prehrano ljudi, v Unijo (Besedilo velja za EGP.)

12.7.2018   
            
            
               SL
            
            
               Uradni list Evropske unije
            
            
               L 176/11
            
         IZVEDBENA UREDBA KOMISIJE (EU) 2018/981
   z dne 11. julija 2018
   o spremembi seznama brazilskih obratov, iz katerih je dovoljen uvoz ribiških proizvodov, namenjenih za prehrano ljudi, v Unijo
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (1) in zlasti člena 12(4)(c) Uredbe,
   ob upoštevanju naslednjega:
   
               (1)
            
            
               Uredba (ES) št. 854/2004 določa posebne predpise za organizacijo uradnega nadzora proizvodov živalskega izvora. Člen 12(1) navedene uredbe natančneje določa, da se lahko razen v nekaterih posebnih primerih proizvodi živalskega izvora uvozijo v Unijo samo, če prihajajo iz obratov tretje države, ki so uvrščeni na sezname, sestavljene in posodobljene v skladu z navedenim členom. Navedeni seznami so na ogled na spletišču Generalnega direktorata za zdravje in varnost hrane (2).
            
         
               (2)
            
            
               Člen 12(2) Uredbe (ES) št. 854/2004 določa, da se obrati tretje države na navedene sezname lahko uvrstijo samo, če pristojni organi tretje države jamčijo, da navedeni obrati skupaj z vsemi obrati, ki obdelujejo surovine živalskega izvora, ki se uporabljajo pri izdelavi zadevnih proizvodov živalskega izvora, izpolnjujejo ustrezne zahteve Unije. V skladu s členom 12(3) Uredbe (ES) št. 854/2004 bi pristojni organi zadevne tretje države poleg tega morali navedene sezname obratov posodabljati in jih ustrezno sporočati Komisiji.
            
         
               (3)
            
            
               Člen 15(2)(a) Uredbe (ES) št. 854/2004 določa, da morajo ribiški proizvodi, uvoženi iz tovarne ali zamrzovalnega plovila, ki pluje pod zastavo tretje države, prihajati s plovil, ki so na seznamu, sestavljenem in posodobljenem v skladu s postopkom, določenim v členu 12(4) navedene uredbe.
            
         
               (4)
            
            
               Inšpekcijski pregled, ki ga je Komisija opravila septembra 2017, je pokazal, da obrati primarne proizvodnje, ki dobavljajo brazilskim obratom, iz katerih je dovoljen uvoz ribiških proizvodov, niso niti opredeljeni niti predmet uradnega nadzora. Pri navedenem nadzornem pregledu je bilo tako ugotovljeno, da pristojni organ v Braziliji ne more zagotoviti jamstev iz člena 12(2)(a) in (b) Uredbe (ES) št. 854/2004 niti vseh jamstev iz veterinarskega spričevala za ribiške proizvode iz Dodatka IV k Prilogi VI k Uredbi Komisije (ES) št. 2074/2005 (3). Poleg tega so bile pri navedenem inšpekcijskem pregledu odkrite resne pomanjkljivosti glede infrastrukture in higienskih zahtev v številnih pregledanih brazilskih obratih, iz katerih je dovoljen uvoz ribiških proizvodov. Navedene pomanjkljivosti so pokazale sistematično pomanjkanje učinkovitega nadzora s strani pristojnih brazilskih organov v zvezi z ribiškimi proizvodi.
            
         
               (5)
            
            
               V odgovor na priporočila iz predhodnega inšpekcijskega poročila so brazilski organi z uradnim dopisom z dne 22. decembra 2017 Komisijo obvestili, da z dnem 3. januarja 2018 začasno prekinjajo izdajanje veterinarskih spričeval za vse ribiške proizvode, namenjene za izvoz v Unijo. Vendar so države članice Komisijo obvestile o pošiljkah ribiških proizvodov s poreklom iz Brazilije, ki so bile na mejah Unije predložene s spričevali, izdanimi po navedenem datumu.
            
         
               (6)
            
            
               Glede na navedeno in zaradi odsotnosti novih informacij s strani brazilskih organov ni zadostnih jamstev, da kateri koli od obratov, iz katerih je dovoljen izvoz ribiških proizvodov iz Brazilije v Unijo, izpolnjuje pogoje iz člena 12(2) Uredbe (ES) št. 854/2004, njihovi proizvodi pa zato pomenijo tveganje za javno zdravje. Zato je primerno črtati vse obrate s seznama brazilskih obratov, iz katerih se lahko v Unijo uvažajo ribiški proizvodi, namenjeni za prehrano ljudi.
            
         
               (7)
            
            
               Zaradi tveganja za javno zdravje, povezanega z njihovimi proizvodi, bi bilo treba navedenim obratom nemudoma preklicati dovoljenje za izvoz v Unijo. Zato je primerno, da ta uredba začne veljati dan po njeni objavi.
            
         
               (8)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Seznam obratov iz člena 12 Uredbe (ES) št. 854/2004 se spremeni, da se črtajo vsi vnosi brazilskih obratov, iz katerih je dovoljen uvoz ribiških proizvodov za prehrano ljudi v Unijo.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 11. julija 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 139, 30.4.2004, str. 206.
   
      (2)  https://ec.europa.eu/food/safety/international_affairs/trade/non-eu-countries_en
   
      (3)  Uredba Komisije (ES) št. 2074/2005 z dne 5. decembra 2005 o določitvi izvedbenih ukrepov za nekatere proizvode iz Uredbe (ES) št. 853/2004 in za organizacijo uradnega nadzora po uredbah (ES) št. 854/2004 in (ES) št. 882/2004, o odstopanju od Uredbe (ES) št. 852/2004 ter spremembi uredb (ES) št. 853/2004 in (ES) št. 854/2004 (UL L 338, 22.12.2005, str. 27).